text: [{"text_idx": "#000004", "text": "Barattootaa fi hojjettoonni lammiileen Afriikkaa biyya Chaayinaa keessa magaalaa Guwaang\u2019zhuu(Guangzhou) jedhamtu jiraatan sababa \u2018dhibee Koroonaa-vaayras facaastan\u2019 jedhuun mana keessa jiraatan irraa ari\u2019amuun dhagahame.\nLammiileen Afriikkaa kunneen yeroo ammaa mana kireeffatan keessaa ari\u2019amuun alatti aduufi roobaaf saaxilamaa jiraachuun gabaafame.\nAjaja qondaaltota mootummaa irraa kennameenis tajaajila mana nyaataa fi dhugaatii dhoorkamuun cinatti, dirqiin dhibee Koroonaa-vaayras qoratamaa jiraachuu himan.\nDhukkuba kanarraa yoo bilisa tahanillee iddoo namoonni dhibee kanaan shakkaman guyyoota 14 tursiifaman dirqamaan tahuu fi Dhihoo tana qondaaltota mootummaa Chaayinaa irraa qajeelfamni \u201cnamoonni lammiilee Afriikkaa waliin qunnamtii qabdan kophaa akka if baastan, akka qoratamtan!\u201d jedhu kan labsame tahuu AP gabaase."}, {"text_idx": "#000005", "text": "Ka\u2019umsi tarkaanfii kanaa, eegaa torbaan dabre keessa lakkoofsi namoota dhibee kanaan qabamanii magaalatti keessatti dabaluun ibsameen booda.\nAkkasuma eega odeyfannoon sobaa \u201cweerarri dhibee Koroonaa Vaayiras marsaan 2ffaan Afriikkaanotaan kahuufi\u201d jettu magaala keessa facaate booda yoo tahu, kun immoo lammiilee Afriikkaa dararaaf saaxilaa jiraatuu gabaafame."}]